Oláh András

*[záróra]*

záróra közeledik a kikötői restiben

halványuló fények ringatóznak a vízen

a pulton hagyott poharak könnyűvé teszik az estét

elmúlt hát ez is… és nem okoz feltűnést senkinek

hogy egyedül indulsz haza s hogy nincs veled…

jó volna elbújni a csöndben: a változatlanság

semmivel fel nem cserélhető örömében

de ártereink telítődtek nincsenek szabad helyek

– a törésteszten elbuktunk: kitépett lap lett az életed